১৯৪৭ সালে প্রথম ভারত-পাকিস্তান যুদ্ধ শুরু হলে,ভারতের গভর্নর জেনারেল লুই মাউন্টব্যাটেন (ফার্স্ট আর্ল মাউন্টব্যাটেন অফ বার্মা), মোহাম্মদ আলী জিন্নাহর সাথে সাক্ষাৎ এর উদ্দেশ্যে ১৯৪৭ এর ১লা নভেম্বর লাহোরে যান এবং এই প্রস্তাব দেন যে, যেসব রাজ্যশাসকেরা তখনো তার রাজ্যের সংখ্যাগরীষ্ঠের ইচ্ছার ভিত্তিতে ভারত বা পাকিস্তানে যুক্ত হয়নি (যেমন কাশ্মীর , জুনাগড়, হায়দ্রাবাদ বা এমন স্বশাসিত অঞ্চল), সেসব রাজ্যের মানুষের ইচ্ছার ভিত্তিতে (গণভোট) যেকোন একটি দেশে যুক্ত করা হোক।জিন্নাহ প্রস্তাবটি প্রত্যাখ্যান করেন। দুই প্রধানমন্ত্রী জওহরলাল নেহেরু এবং লিয়াকত আলী খান ডিসেম্বরে দ্বিপাক্ষিক সাক্ষাৎ করেন,যেখানে নেহেরু দুই দেশের বিতর্কের ব্যাপারটি জাতিসংঘে জানানোর ইচ্ছা প্রকাশ করেন,যেহেতু জাতিসংঘ দলিলের (চার্টার) ৩৫(ক) অনুচ্ছেদ অনুযায়ী,আন্তর্জাতিক শান্তি বিঘ্নিত করতে পারে এমন যেকোন বিষয়ে যেকোন সদস্য রাষ্ট্র জাতিসংঘ নিরাপত্তা পরিষদ এর দৃষ্টি আকর্ষণ করতে পারে।